Temeljem članka 15. Zakona o javnoj nabavi ("Narodne novine" broj: 120/16) i članka 42. Statuta Općine Vuka (''Službeni glasnik'' Općine Vuka, broj 01/14, 1/18), Općinski načelnik Općine Vuka donosi

**P R A V I L N I K**

**o jednostavnoj nabavi roba, radova i usluga**

**I. PREDMET I SADRŽAJ PRAVILNIKA**

Članak 1.

Ovim se Pravilnikom uređuju postupci jednostavne nabave roba, radova i usluga, do vrijednosti na koje se ne primjenjuje Zakon o javnoj nabavi i to:

1. postupci nabave roba i usluga procijenjene vrijednosti do 200.000,00 kuna,

2. postupci nabave radova procijenjene vrijednosti do 500.000,00 kuna.

**II. SPRJEČAVANJE SUKOBA INTERESA**

Članak 2.

Naručitelj je obvezan poduzeti prikladne mjere da učinkovito spriječi, prepozna i ukloni sukobe interesa u vezi s postupkom jednostavne nabave.

Na sprječavanje sukoba interesa na odgovarajući se način primjenjuju odredbe Zakona o javnoj nabavi.

**III. NAČELA NABAVE**

Članak 3.

Postupci nabave uređeni ovim Pravilnikom temelje se na sljedećim osnovnim načelima:

- racionalno i efikasno trošenje proračunskih sredstava,

- načelo slobode kretanja robe,

- načelo slobode pružanja usluga,

- načelo slobode poslovnog nastana,

- načelo tržišnog natjecanja

- načelo jednakog tretmana,

- načelo zabrane diskriminacije,

- načelo uzajamnog priznavanja,

- načelo razmjernosti i

- načelo transparentnosti.

**IV. POKRETANJE I PRIPREMA POSTUPKA JEDNOSTAVNE NABAVE ČIJA JE PROCIJENJENA VRIJEDNOST MANJA OD 70.000,00 KUNA**

Članak 4.

Nabava radova, roba i usluga procijenjene vrijednosti manje od 70.000,00 kuna provodi se izdavanjem narudžbenice ili sklapanjem ugovora s jednim gospodarskim subjektom.

Narudžbenicu potpisuje Općinski načelnik, a ovisno od predmeta nabave, može se zaključiti i ugovor.

Narudžbenica i/ili Ugovor obvezno sadrži podatke o: naručitelju, vrsti roba/radova/usluga koje se nabavljaju, uz detaljnu specifikaciju jedinica mjere, količina, jediničnih cijena te ukupnih cijena, roku i mjestu isporuke, načinu i roku plaćanja, gospodarskom subjektu-dobavljaču.

Ovisno o predmetu nabave, narudžbenica i/ili ugovor mogu sadržavati, sukladno odredbama Zakona, podatke o jamstvu za izvršenje predmeta nabave i ugovornoj kazni.

O izdanim narudžbenicama i ugovorima obavezno se vodi evidencija.

**V. PRIPREMA I PROVEDBA POSTUPKA JEDNOSTAVNE NABAVE PROCIJENJENE VRIJEDNOSTI JEDNAKE ILI VEĆE OD 70.000,00 KUNA**

Članak 5.

Postupak jednostavne nabave procijenjene vrijednosti jednake ili veće od 70.000,00 kuna započinje Odlukom o početku postupka jednostavne nabave koju donosi Općinski načelnik.

Pripremu i provedbu postupka jednostavne nabave jednake ili veće od 70.000,00 kuna provodi stručno povjerenstvo koje čine 3 (tri) člana, koje imenuje Općinski načelnik.

Stručno povjerenstvo priprema i provodi postupak nabave, utvrđuje prijedlog Odluke o odabiru ili Odluke o poništenju postupka na osnovu rezultata pregleda i ocjena ponuda.

Članak 6.

Postupak jednostavne nabave procijenjene vrijednosti jednake ili veće od 70.000,00 kuna provodi se pozivom na dostavu ponuda koji se upućuje na adrese najmanje tri gospodarska subjekta, ili objavom poziva na dostavu ponuda (u dnevnom listu ili putem internetskog portala namijenjenog oglašavanju).

Istodobno sa slanjem poziva na dostavu ponuda, poziv se može objaviti na internetskim stranicama Općine Vuka.

Poziv na dostavu ponuda mora sadržavati podatke o javnom naručitelju, opis predmeta nabave, troškovnik, procijenjenu vrijednost nabave, kriterij za odabir ponude, uvjete i zahtjeve koje ponuditelji moraju ispuniti (ako se traži), rok za dostavu ponude (datum i vrijeme), način dostavljanja ponude, adresu na koju se ponude dostavljaju, datum objave poziva na internetskim stranicama, te podatke o kontakt osobi za pitanja nabave.

Članak 7.

Rok za dostavu ponuda ne može biti kraći od 8 (osam) dana od dana upućivanja, odnosno objavljivanja poziva na dostavu ponuda.

Članak 8.

Ponuda se dostavlja u zatvorenoj omotnici, a mora minimalno sadržavati naziv ponuditelja, naziv predmeta nabave i broj nabave, te naznaku „ne otvarati“.

Za odabir ponude dovoljna je 1 (jedna) pristigla ponuda koja udovoljava svim traženim uvjetima naručitelja.

Članak 9.

Otvaranje ponuda provode najmanje 2 člana stručnog povjerenstva, u roku od 3 dana od isteka roka za dostavu ponuda, i o tome sastavljaju zapisnik.

Otvaranje ponuda može biti javno.

Članak 10.

Pregled i ocjenu ponuda obavljaju članovi povjerenstva na temelju uvjeta i zahtjeva iz poziva na dostavu ponuda, i o tome sastavljaju zapisnik.

Članak 11.

Odluku o odabiru ponude ili Odluku o poništenju postupka, kod jednostavne nabave procijenjene vrijednosti veće od 70.000,00 kuna, donosi Općinsko vijeće Općine Vuka, na osnovi rezultata pregleda i ocjene ponuda.

Općinski načelnik može poništiti postupak nabave, za vrijeme roka za dostavu ponuda, i nakon proteka roka za dostavu, a prije započinjanja s postupkom pregleda i ocjene iz razloga propisanih Zakonom o javnoj nabavi, u kojem slučaju se svim ponuditeljima vraćaju ponude ne otvorene, uz obavijest o poništenju postupka nabave i navođenja razloga poništenja.

Odluka o odabiru ponude obvezno sadrži: podatke o javnom naručitelju, nazivu ponuditelja čija je ponuda odabrana, predmetu nabave, cijenu odabrane ponude bez PDV-a, razloge isključenja ponuditelja, razloge odbijanja ponuda, datum donošenja Odluke o odabiru i potpis odgovorne osobe.

Odluka o poništenju postupka obvezno sadrži: podatke o naručitelju, predmetu nabave, obavijest o poništenju, obrazloženje razloga poništenja, datum donošenja i potpis odgovorne osobe.

Općinsko vijeće će poništiti postupak jednostavne nabave procijenjene vrijednosti jednake ili veće od 70.000,00 iz razloga propisanih Zakonom o javnoj nabavi.

Odluka o odabiru i Odluka o poništenju postupka nabave, s preslikom zapisnika o otvaranju, pregledu i ocjeni ponuda, naručitelj je obvezan bez odgode istodobno dostaviti svakom ponuditelju na dokaziv način.

Članak 12.

Rok za donošenje Odluke o odabiru najpovoljnijeg ponuditelja ili Odluke o poništenju postupka nabave iznosi 15 dana od isteka roka za dostavu ponuda.

Naručitelj objavnom Odluke o odabiru najpovoljnije ponude, odnosno njenom izvršenom dostavom na dokaziv način, stječe uvjete za sklapanje ugovora o jednostavnoj nabavi.

**VI. RAZLOZI ISKLJUČENJA, UVJETI SPOSOBNOSTI I JAMSTVA**

Članak 13.

Za jednostavnu nabavu procijenjene vrijednosti jednake ili veće od 70.000,00 kuna, naručitelj može odrediti razloge isključenja i uvjete sposobnosti ponuditelja, primjenom Zakona o javnoj nabavi, te u tom slučaju ponuditelji tražene dokumente mogu dostaviti u neovjerenoj preslici.

Za jednostavnu nabavu procijenjene vrijednosti jednake ili veće od 70.000,00 kuna, naručitelj može od gospodarskih subjekata tražiti jamstvo za ozbiljnost ponude, jamstvo za uredno ispunjenje ugovora, jamstvo za otklanjanje nedostataka u jamstvenom roku, na koje se na odgovarajući način primjenjuju odredbe Zakona o javnoj nabavi.

**VII. KRITERIJI ZA ODABIR PONUDE**

Članak 14.

Kriteriji za odabir ponude je najniža cijena ili ekonomski najpovoljnija ponuda.

Ukoliko je kriterij ekonomski najpovoljnija ponuda, osim kriterija cijene mogu se koristiti kriteriji koji obuhvaćaju kvalitetu, tehničke prednosti, estetske i funkcionalne osobine, ekološke osobine, datum isporuke i rok isporuke, ili rok izvršenja i dr., te je u zapisniku o pregledu i ocjeni potrebno obrazložiti izabranu ponudu.

**VIII. PRIJELAZNE I ZAVRŠNE ODREDBE**

Članak 15.

Stupanjem na snagu ovog Pravilnika, prestaje važiti Pravilnik o jednostavnoj nabavi roba, radova i usluga („Službeni glasnik Općine Vuka“ broj 1/17, 4/18). Ovaj Pravilnik stupa na snagu osmog dana od dana objave u „Službenom glasniku Općine Vuka“.

KLASA: 406-01/19-02/02

URBROJ: 2158/06-01-19-1

U Vuki, 19. veljače 2019. godine

Općinski načelnik

Damir Maričić, dipl.oec.